KINNITATUD:

Eesti Sõjamuuseumi

Direktori

08.12.2021

Käskkirjaga nr 15

Hendrik Sepa nimeline preemia

Eesti sõjaajaloo-alaste uurimuste autoreile

STATUUT

I Preemia eesmärk

1. Kaitseministeerium ja Eesti sõjamuuseum – kindral Laidoneri muuseum (edaspidi
muuseum) annavad igal aastal välja eesti sõjaajaloolase Hendrik Sepa (1888–1943) nimelise
preemia Eesti sõjaajaloo alaste uurimuste autoritele, et väärtustada ja edendada Eesti
sõjaajaloo süvendatud teaduslikku uurimist alates muinasajast kuni tänapäevani.

2. Preemia jaguneb Hendrik Sepa raamatupreemiaks ja Hendrik Sepa artiklipreemiaks.

2.1 Raamat on monograafia või uurimuste kogumik. Artikkel on ilmunud ajakirjas
või peatükina uurimuste kogumikus.

2.2 Artikli avaldanud ajakiri või uurimuste kogumik peavad olema teadusväljaandena
tunnustatud Eesti Teadusinfosüsteemi klassifikatsioonist lähtuvalt (1.1.–1.3., 2.3.,
3.1.–3.2.).

II Preemia suurus

5. Hendrik Sepa preemia suurus on 3000 eurot ja see antakse eelnenud kalendriaasta jooksul
trükis ilmunud Eesti sõjaajalugu käsitleva artikli autorile või raamatu autorile või
koostajale, aga ka autorite või koostajate kollektiivile.

6. 3000-eurose preemia jagunemise raamatupreemiaks ja artiklipreemiaks otsustab
hindamiskomisjon.

7. Sobiva raamatu või artikli puudumisel võivad Kaitseministeerium ja muuseum hindamiskomisjoni ettepanekul jätta artiklipreemia või raamatupreemia või ühe neist või mõlemad välja andmata, jagada preemiasumma mitme artikli autori(te) või raamatu autorite või koostaja(te) vahel või anda välja eripreemiaid.

III Hindamiskomisjon

8. Tööde hindamiseks moodustab muuseumi direktor hindamiskomisjoni (edaspidi
komisjon), mille liikmeks kutsub Eesti sõjaajaloo akadeemiliselt tunnustatud asjatundjad. Komisjon moodustatakse igal aastal uuesti. Komisjoni koosseisu arvatakse eelmisel aastal preemia saanud publikatsiooni autor või autorite esindaja.

9. Komisjon valib esimehe oma esimesel koosolekul.

10. Komisjoni esimees juhatab komisjoni koosolekuid. Komisjoni esimehe äraolekul täidab
tema ülesandeid komisjoni liikmete poolt valitud asendaja.

11. Komisjoni liige, kes on preemiale kandideeriva raamatu või artikli autor või üks
autoritest/koostajatest, taandab end otsustamisest, teavitades sellest komisjoni enne
koosolekut. Taandamine märgitakse koosoleku protokollis.

12. Komisjoni tööd korraldab Eesti sõjamuuseum – kindral Laidoneri muuseum.

IV Nõuded artiklile või raamatule

13. Uurimuse teema on seotud Eesti sõjaajalooga ja uurimus on algupärane.

14. Ühe ja sama raamatu või artikliga saab konkursil osaleda ainult ühe korra.

15. Artikkel või raamat peab olema ilmunud eelnenud kalendriaastal.

V Raamatu või artikli esitamine preemiale

16. Statuudi punktile 2 vastava raamatu või artikli esitamiseks preemiale tuleb esitada muuseumile digiallkirjaga avaldus aadressile info@esm.ee hiljemalt raamatu või artikli ilmumisele järgneva aasta 31. jaanuariks või konkursi kuulutuses sätestatud tähtajaks.

17. Konkursil osalemise avalduses peab olema märgitud raamatu või artikli pealkiri ja
teema, selle ilmumise koht ja aeg ning autori(te) andmed.

18. Komisjoni liikmetel on õigus ka ise esitada preemia kandidaate. Preemiale esitatud raamatute või artiklite vastavuse üle statuudi punktile 2 otsustab komisjoni esimees, kes saadab oma arvamuse koos põhjendustega komisjoni liikmetele. Kui komisjoni esimees on lugenud mõne esitatud raamatu või artikli statuudi punktile 2 mittevastavaks, kuid üks või mitu komisjoni liiget on vastupidisel seisukohal, siis osaleb raamat või artikkel konkursil.

VI Hindamise kord ja kriteeriumid

19. Komisjon hindab konkursile esitatud uurimusi kahes voorus.

 19.1 Esimeses voorus hindab iga komisjoni liige esitatud raamatuid või artikleid
 viie palli skaalal, kus 1 punkt tähistab madalaimat ja 5 kõrgeimat hinnet.

 19.2 Teises voorus hinnatakse kummaski kategoorias kahte kõige rohkem hääli
saanud raamatut ja kahte kõige rohkem hääli saanud artiklit ning parim töö valitakse
välja avalikul hääletamisel lihthäälteenamusega. Parimateks uurimusteks on kõige
rohkem hääli saanud raamat ja kõige rohkem hääli saanud artikkel. Komisjon
koostab kummagi uurimuse kohta lühikese kirjaliku hinnangu.

 19.3. Kui ühes või teises või mõlemas kategoorias kandideerib ainult üks raamat või
artikkel, otsustab komisjon, lähtudes liikmete antud punktide arvust, kas ühe või teise
kategooria preemia välja antakse või mitte.

 19.4 Häälte võrdse jaotumise korral otsustab komisjoni esimehe hääl.

20. Komisjon lähtub tööde hindamisel järgmistest kriteeriumidest:

20.1 Raamatu või artikli teema seotus Eesti sõjaajalooga;

20.2 Teema uudsus ja olulisus Eesti sõjaajaloo ning maailma sõjaajaloo uurimise
 kontekstis;

20.3 Raamatu või artikli väärtus Eesti sõjaajaloo- ja sõjandusalaste teadmiste
süvendamisel ja levitamisel.

21. Komisjoni koosolekud protokollitakse.

VII Preemia määramine ja kinnitamine

22. Preemia määramiseks teeb komisjon oma märgukirjaga ettepaneku kaitseministrile. Märgukirjas tuuakse välja parima raamatu ja/või artikli vastavus hindamiskriteeriumidele.

23. Sepa preemia saaja kinnitab kaitseminister komisjoni ettepanekul ja annab selle
võimaluse korral mõnel pidulikul tseremoonial isiklikult üle.

VIII Teavitamine

24. Muuseum kuulutab iga aasta lõpus oma kodulehel, kaitseministeeriumi ja kaitseväe
kodulehtedel, ühismeedias, pressiteates ja teisi valdkonda puutuvaid kanaleid pidi välja
konkursi Hendrik Sepa preemiale.

25. Preemia saajad kuulutatakse välja sõjamuuseumi teaduskonverentsil, Hendrik Sepa
sünniaastapäeval 23. märtsil või mõne avalikkuse tähelepanu köitva sündmusega seoses.